बीते कुछ दशक से कांग्रेस की हालत फूलपुर लोकसभा में ठीक नहीं रही है ऐसे में जल्दीबाजी दिखाकर राहुल गांधी बुलाना, उनसे जनसभा करवाना कहीं कांग्रेस की लोकसभा वाली तैयारी को प्रभावित न कर दे। इसलिये कांग्रेस ने राहुल को इस उपचुनाव से दूर ही रखा है। बता दें कि पिछली बार राहुल गांधी विधानसभा चुनाव के दौरान जब फूलपुर लोकसभा क्षेत्र में आए थे तो सोरांव का रामलीला मैदान इस तरह भर गया था कि लोगों के लिए खड़े होने की जगह नहीं थी। लोग राहुल गांधी की झलक देखने के लिए पेड़ों से लेकर छतों पर चढ़ कर बैठे थे, परन्तु कांग्रेस प्रत्याशी रहे अजय पासी को भीड़ की अपेक्षा वोट नहीं मिले । अब अपनी उसी लोकप्रियता को एक रणनीति के तहत राहुल गांधी भुनाने के लिए फिलहाल आने वाले लोकसभा चुनाव का इंतजार करेंगे और कोशिश करेंगे कि उनकी जनसभा में जुटने वाली भीड़ वोट में तब्दील हो सके।